Numeri 3 | Beibele Inthaneteng | Phetolelo ya Lefase le Lefsa
3 Bjale ye e be e le meloko ya Arone le Moshe mohlang Jehofa a be a bolela le Moshe Thabeng ya Sinai.+ 2 Maina a barwa ba Arone e be e le Nadaba wa leitšibulo, Abihu,+ Eleasara+ le Ithamara.+ 3 Ao e be e le maina a barwa ba Arone, e lego baperisita ba ba tloditšwego bao ba bego ba filwe matla a boperisita.+ 4 Eupša Nadaba le Abihu ba hwetše pele ga Jehofa ge ba be ba tliša mollo wo o sego wa dumelelwa+ pele ga Jehofa lešokeng la Sinai; ga se ba ba le bana. Eleasara+ le Ithamara+ bona ba ile ba tšwela pele e le baperisita gotee le Arone tatago bona. 5 Jehofa a bolela le Moshe a re: 6 “Batametša ba moloko wa Lefi,+ o ba emiše pele ga moperisita Arone gomme ba mo hlankele.+ 7 Ba phethe boikarabelo bja bona go yena le boikarabelo bja bona setšhabeng ka moka pele ga tente ya kopano ka go phethagatša tirelo taberenakeleng. 8 Ba hlokomele dibjana ka moka+ tša tenteng ya kopano ba be ba phethe boikarabelo bja bona go bana ba Isiraele ka go phethagatša tirelo taberenakeleng.+ 9 O tšee Balefi o ba nee Arone le barwa ba gagwe. Ke bagafiwa, ba gafetšwe yena go tšwa go bana ba Isiraele.+ 10 O bee Arone le barwa ba gagwe gore ba dire tirelo ya bona ya boperisita;+ motho le ge e le ofe o šele yo a batamelago sekgethweng a bolawe.”+ 11 Jehofa a bolela le Moshe a re: 12 “Tseba gore ge e le nna ke tšea Balefi mo go bana ba Isiraele legatong la maitšibulo ka moka+ a bana ba Isiraele; Balefi e be ba ka. 13 Gobane leitšibulo le lengwe le le lengwe ke la ka.+ Mohlang ke be ke bolaya leitšibulo le lengwe le le lengwe nageng ya Egipita,+ ke ile ka kgethagatša leitšibulo le lengwe le le lengwe la Isiraele, go thoma ka la motho go fihla ka la phoofolo.+ Maitšibulo e be a ka. Ke nna Jehofa.” 14 Jehofa a iša pele a bolela le Moshe lešokeng la Sinai+ a re: 15 “Ngwadiša barwa ba Lefi go ya ka dintlo tša botatago bona le malapa a bona. O ngwadiše+ yo mongwe le yo mongwe yo motona wa bogolo bja go tloga ka kgwedi go ya godimo.” 16 Moshe a ba ngwadiša go ya ka taelo ya Jehofa, feela bjalo ka ge a laetšwe. 17 Maina a barwa ba Lefi+ e be e le Gerishone, Kohathe le Merari.+ 18 Maina a barwa ba Gerishone go ya ka malapa a bona e be e le Lebini le Shimei.+ 19 Barwa ba Kohathe+ go ya ka malapa a bona e be e le Amorama le Itsehara,+ Heburone le Usiele. 20 Barwa ba Merari+ go ya ka malapa a bona e be e le Maheli+ le Mushi.+ Ao ke ona malapa a Balefi go ya ka dintlo tša botatago bona. 21 Go Gerishone go be go na le lapa la Balebini+ le lapa la Bashimei.+ Ao e be e le malapa a Bagerishone. 22 Bao ba ngwadišitšwego mo go bona e be e le ba batona ka moka go tloga ka wa bogolo bja kgwedi go ya godimo.+ Bao ba ngwadišitšwego mo go bona e be e le ba dikete tše šupago-makgolohlano (7 500).+ 23 Malapa a Bagerishone a be a le ka morago ga taberenakele.+ A be a hlomile mešaša ka bodikela. 24 Kgošana ya lešika la botatago Bagerishone e be e le Eliasafa morwa wa Laele. 25 Boikarabelo bja barwa ba Gerishone+ tenteng ya kopano e be e le go hlokomela taberenakele le tente,+ sekhurumelo sa yona+ le seširo+ sa mojako wa tente ya kopano, 26 mašela a go dira legora+ la lapa, seširo+ sa kgoro ya lapa leo le dikologilego taberenakele, aletare, dithapo tša yona+ tša tente gotee le tšohle tše di sepedišanago le tirelo ye. 27 Go Kohathe go be go na le lapa la Baamorama, lapa la Baitsehara, lapa la Baheburone le lapa la Bausiele. Ao e be e le malapa a Bakohathe.+ 28 Mo go ba batona ba bogolo bja go tloga ka wa kgwedi go ya godimo, go be go na le ba dikete tše seswai-makgolotshela (8 600) bao ba bego ba phetha boikarabelo bja bona lefelong le lekgethwa.+ 29 Malapa a barwa ba Kohathe a be a hlomile mešaša ka borwa bja taberenakele.+ 30 Kgošana ya lešika la botatago malapa a Bakohathe e be e le Elisafane morwa wa Usiele.+ 31 Boikarabelo+ bja bona e be e le go hlokomela Areka,+ tafola,+ sehlomapone,+ dialetare,+ dibjana+ tša lefelong le lekgethwa tšeo ba bego ba hlankela ka tšona, seširo+ gotee le tšohle tše di sepedišanago le tirelo ye. 32 Kgošana ya dikgošana tša Balefi e be e le Eleasara+ morwa wa moperisita Arone. O be a okametše bohle bao ba bego ba phetha boikarabelo bja bona lefelong le lekgethwa. 33 Go Merari go be go na le lapa la Bamaheli+ le lapa la Bamushi.+ Ao e be e le malapa a Merari.+ 34 Bao ba ngwadišitšwego mo go bona go ya ka palo ya bohle ba batona go tloga ka wa bogolo bja kgwedi go ya godimo, e be e le ba dikete tše tshela-makgolopedi (6 200).+ 35 Kgošana ya lešika la botatago malapa a Merari e be e le Tsuriele morwa wa Abihaili. Bona ba be ba hlomile mešaša ka leboa la taberenakele.+ 36 Barwa ba Merari ba be ba ikarabela ka go hlokomela diforeime+ tša taberenakele, mapheko a yona,+ dikokwane tša yona,+ metheo ya yona yeo e nago le mašoba, dibjana tša yona ka moka,+ tšohle tše di sepedišanago le tirelo ye,+ 37 dikokwane+ tše di dikologilego lapa, metheo ya tšona yeo e nago le mašoba,+ dimapolo tša yona tša tente gotee le dithapo tša yona tša tente. 38 Bao ba bego ba hlomile mešaša ka pele ga taberenakele ka thoko ya bohlabela, e lego ka pele ga tente ya kopano ka bohlabela, e be e le Moshe, Arone le barwa ba gagwe. Ke bona bao ba bego ba ikarabela ka go hlokomela sekgethwa,+ e le boikarabelo bja bona go bana ba Isiraele. Motho le ge e le ofe o šele yo a batamelago sekgethweng o be a bolawa.+ 39 Balefi bohle ba batona ba bogolo bja go tloga ka kgwedi go ya godimo bao ba ngwadišitšwego ke Moshe le Arone ka taelo ya Jehofa go ya ka malapa a bona, e be e le ba dikete tše masomepedi-pedi (22 000). 40 Ke moka Jehofa a bolela le Moshe a re: “Ngwadiša maitšibulo ka moka a bana ba Isiraele ba batona go tloga ka wa bogolo bja kgwedi go ya godimo+ gomme o ba bale. 41 O ntlišetše Balefi legatong la maitšibulo ka moka a bana ba Isiraele,+ le diruiwa tša Balefi legatong la maitšibulo ka moka a diruiwa tša bana ba Isiraele.+ Ke nna Jehofa.” 42 Moshe a dira feela bjalo ka ge Jehofa a mo laetše. A ngwadiša maitšibulo ka moka mo go bana ba Isiraele. 43 Maitšibulo ka moka a ba batona ge a balwa go tloga ka wa bogolo bja kgwedi go ya godimo mo go bao ba ngwadišitšwego, e be e le a dikete tše masomepedi-pedi-makgolopedi-masomešupa-tharo (22 273). 44 Jehofa a tšwela pele a bolela le Moshe a re: 45 “Tšea Balefi legatong la maitšibulo ka moka mo gare ga bana ba Isiraele, o tšee le diruiwa tša Balefi legatong la diruiwa tša bona; Balefi e be ba ka.+ Ke nna Jehofa. 46 E le tefo ya go lopolla+ ba makgolopedi-masomešupa-tharo (273) mo go maitšibulo a bana ba Isiraele, e lego ao a fetago Balefi ka palo,+ 47 o tšee dishekele* tše hlano bakeng sa motho yo mongwe le yo mongwe.+ O tšee tefo yeo ka tekanyo ya go ela boima bja tšhelete ya lefelong le lekgethwa. Shekele e lekana le digera* tše masomepedi.+ 48 O nee Arone le barwa ba gagwe tšhelete yeo gore e be tefo ya go lopolla bao ba ba fetago ka palo.” 49 Ka gona Moshe a tšea tšhelete ya topollo ya bao ba bego ba feta Balefi ka palo. 50 A tšea tšhelete yeo go maitšibulo a bana ba Isiraele, ya ba dishekele tše sekete-makgolotharo-masometshela-hlano (1 365), go ya ka mokgwa wa go ela boima bja tšhelete wa lefelong le lekgethwa. 51 Ke moka Moshe a nea Arone le barwa ba gagwe tšhelete yeo ya tefo ya topollo go ya ka taelo ya Jehofa. Moshe a ba nea feela bjalo ka ge Jehofa a mo laetše.